Student in hof na beweerde verkragting in manskoshuisHoofgebou by die Potchefstroom-kampus van die Noordwes-Universiteit Foto: Maryke Laas/NWU. ŉ Eerstejaarstudent en inwoner van een van die Noordwes-Universiteit (NWU) se Potchefstroom-kampus se manskoshuise het vroeër vandeesweek in die hof verskyn ná ŉ beweerde verkragting van ŉ mede-inwoner in die koshuis vroeër vandeesmaand. Die beweerde voorval het op 16 Februarie plaasgevind. Lt.kol. Amanda Funani, woordvoerder van die polisie, het gesê die student het Maandag in die Potchefstroomse landdroshof verskyn. Hy is volgens haar op R1 000 borgtog vrygelaat. Hy sal weer op 1 Maart in die hof verskyn. Louis Jacobs, woordvoerder van die universiteit, het aan Maroela Media bevestig dat die verdagte ŉ eerstejaarstudent en die klaer ŉ tweedejaarstudent is. “Die student is Dinsdag tydelik, hangende die uitkoms van die ondersoek, uit die betrokke koshuis en van die NWU-kampus geskors.” Jacobs het gesê die universiteit se beskermingsdienste het onmiddellik met ŉ interne ondersoek begin. Die tweedejaarstudent maak tans gebruik van berading wat die universiteit vir hom beskikbaar gemaak het.